Siegenthaler en mia abitaziun
Brev da lectur or da la California

Ils 15 da matg vegn jau en Svizra. Sco represchentant american a la festa d'avertura da l'Expo.02. Il minister da cultura american ha ditg ch'el n'haja betg temp per bagatellas, e che jau duessi empruvar da represchentar uschè bain sco pussaivel il pievel american - "God bless America!", ha el anc ditg. - "Nagin problem per mai, quai vegn fatg", era mia resposta.

Tschel di avain jau e mia dunna fatg en nossa abitaziun ina prova generala. Jau hai tratg en l'entira mondura preparada: sco chautschas sut ina bandiera ch'era en il World Trade Center. Suenter in libli cun scrit si grond e gross: "I did have sex with this women". Lura ina chamischa da scherif. Ina cravatta or da ponn afgan. Chautschas albas plain flatgs dad ieli. Enturn culiez in schnatter crucifix. Ed en mes chavels hai jau fitgà anc ina bella puma d'indianas. Natiralmain be per mussar che ils Stadis Unids resguardan lur minoritads etnicas precis uschè bain sco la Svizra. Lura sun jau stà en posa davant il spievel. Mia dunna m'ha guardà e ditg: "Sco tar nossa nozza!"

En quel mument s'è avert la porta. E Ruth Dreifuss era amez stanza. "Que c'est beau!" Ella aveva en in costum engiadinais e si ina chapitscha Appenzellaisa. "Essas Vus er gist vi da la prova generala? - Exercitain ensemen il cortegi. La tualetta fiss l'Arteplage da Neuchâtel." E lura essan nus chaminads a bratsch da stiva enfin en tualetta. Mia dunna ha tschivlà latiers il marsch San Carlo e fatg fotografias.

En quel mument hai dà in straglisch giu dal palantschieu sura. Ruth ed jau avain guardà si tar la lampa. Vi dal cabel sur nus pendeva in fotograf. "Siegenthaler, Josef Siegenthaler da la Schweizer Illustrierte, fa plaschair. Jau leva esser l'emprim che fotografescha il project rumantsch da l'expo:" - "Quest n'è betg in project rumantsch!", hai jau respundì e mussà mes dus pugns al papparazzi. "Aha. Ma cun quella puma sin il chau vesais ora sco in tipic Rumantsch", ha ditg il fotograf. Ruth ha lura declerà a quest tip ch'el duess sa far or da la pulvra, ma spert, sch'el na veglia betg che ses scalp guardia ora bainbaud sco ina chapitscha Appenzellaisa.

Basta, ils 15 da matg vegn jau en Svizra sco represchentant american a la festa d'avertura da l'Expo.02. Cun u senza fotograf. Dal rest: Shawne Fielding-Borer ha ditg ch'ella vegnia er - cun chapè, ma senza tarader. Quai stoss jau unbedingt raquintar al Sonntags-Blick.

Cun chars salids Voss Men Caduff (mencaduff@hotmail.com)

Mai pli "Men Caduff"! .
Questa è stada La davosa brev da lectur da Men Caduff. Dapi october 1999 ha el mintga mais bumbardà nossa redacziun cun sia posta or da la California. Deplorablamain trametta el en avegnir sias brevs da lectur directamain al Blick e betg pli a PUNTS. Nossa redacziun ha empruvà tut il pussaivel per al persvader da scriver vinavant per nus. Senza success. Ils arguments (raps) da la Ringier eran pli terms.